***ข่าวประชาสัมพันธ์***

**“โรงเรียนทักษะพิพัฒน์” โดย SCGJWD ร่วมกับ สสส. และภาคีเครือข่าย**

**จัดอบรมขับขี่จักรยานยนต์เชิงป้องกันให้กลุ่มไรเดอร์ และ วินมอเตอร์ไซค์**

**มุ่งสร้างความรู้และความปลอดภัยบนถนนอย่างยั่งยืน**

***กรุงเทพมหานคร – 11-12 มีนาคม 2563 :* โรงเรียนทักษะพิพัฒน์ โดยบริษัทเอสซีจี เจดับเบิ้ลยูดี โลจิสติกส์ จำกัด (มหาชน)** **ร่วมกับ สำนักงานกองทุนสนับสนุนการสร้างเสริมสุขภาพ (สสส.), ภาคีเครือข่ายศูนย์วิชาการเพื่อความปลอดภัยทางถนน มูลนิธินโยบายถนนปลอดภัย (ศวปถ.), บริษัทกลางคุ้มครองผู้ประสบภัยจากรถ และ จัดอบรมการขับขี่รถจักรยานยนต์อย่างปลอดภัย (ทักษะขับขี่เชิงป้องกัน) ให้กับกลุ่มไรเดอร์ และ ผู้ขับขี่วินมอเตอร์ไซค์ในเขตกรุงเทพมหานครกว่า 100 ท่าน ที่ สำนักงานใหญ่บางซื่อ มุ่งให้ความรู้การขับขี่ปลอดภัย ลดจำนวนอุบัติเหตุ ความสูญเสียบนท้องถนน และ สร้างสังคมการใช้รถ ใช้ถนนเพื่อความปลอดภัยอย่างยั่งยืน**

**นายประพนธ์ ธนาสุทธิเสรี ผู้บริหารโรงเรียนทักษะพิพัฒน์ โดยเอสซีจี** **เจดับเบิ้ลยูดี** กล่าวว่า สถานการณ์ COVID 19 ที่ผ่านมา สถานประกอบการหลายแห่งได้เลิกจ้างแรงงานจนเกิดปัญหาการว่างงาน ทำให้มีผู้หันมาประกอบอาชีพไรเดอร์ที่รับส่งอาหาร Delivery Food และ วินมอเตอร์ไซค์มากขึ้น ซึ่งลักษณะการปฏิบัติงานของอาชีพดังกล่าว ต้องรีบเร่ง แข่งขันกับเวลา เพื่อส่งมอบสินค้าให้ถึงมือลูกค้าได้ทันความต้องการ ในขณะเดียวกันก็ต้องทำจำนวนรอบการวิ่งรถ เพื่อให้ได้เงินค่าเที่ยว หรือ ผลตอบแทนที่มากขึ้นตามไปด้วย จากการวิจัยของร็อกเกต มีเดีย แล็บ พบว่าจำนวนไรเดอร์ และ ผู้ประกอบอาชีพวินมอเตอร์ไซค์รับจ้างกว่าหนึ่งแสนคนในกทม. มีสถิติการเกิดอุบัติเหตุบาดเจ็บสาหัสขณะปฏิบัติงานถึงร้อยละ 40 ในบางรายถึงขั้นเสียชีวิต สาเหตุหลักมาจากการใช้ความเร็วขณะขับขี่เพื่อทำรอบรถ การคาดการณ์ความเสี่ยงเส้นทางผิดพลาด และ การฝ่าฝืนกฎจราจร เป็นต้น โดยตัวเลขจำนวนครั้งของการเกิดอุบัติเหตุขณะปฏิบัติงานของกลุ่มอาชีพดังกล่าว กว่าร้อยละ 66 เคยประสบอุบัติเหตุขณะปฏิบัติงาน ซึ่งเป็นตัวเลขที่ค่อนข้างมาก

โรงเรียนทักษะพิพัฒน์ โดยเอสซีจี เจดับเบิ้ลยูดี มีความมุ่งหวังที่จะเสริมสร้างความรู้ พัฒนาทักษะและ ศักยภาพด้านการขับขี่ รวมทั้งสร้างความตระหนักด้านความปลอดภัยบนท้องถนน เพื่อลดจำนวนอุบัติเหตุที่เกิดขึ้นในประเทศไทย จึงจัดตั้ง **“โครงการความร่วมมือเพื่อสร้างการขับขี่ที่ปลอดภัย ในกลุ่มรถจักรยานยนต์รับจ้างและกลุ่มไรเดอร์”** เพื่ออบรมการขับขี่รถจักรยานยนต์อย่างปลอดภัย (ทักษะขับขี่เชิงป้องกัน) ร่วมกับ สำนักงานกองทุนสนับสนุนการสร้างเสริมสุขภาพ (สสส.), ภาคีเครือข่ายศูนย์วิชาการเพื่อความปลอดภัยทางถนน มูลนิธินโยบายถนนปลอดภัย (ศวปถ.) และ บริษัทกลางคุ้มครองผู้ประสบภัยจากรถ ด้วยความหวังเป็นอย่างยิ่งว่า โครงการดังกล่าวจะสามารถเป็นส่วนหนึ่งที่ช่วยสร้างทักษะทางด้านการขับขี่เชิงป้องกันที่ถูกต้องแก่ผู้ขับขี่ในทุกสาขาอาชีพ รวมทั้งสร้างความตระหนักด้านความปลอดภัยบนท้องถนน เพื่อนำไปสู่การลดอุบัติเหตุบนท้องถนนอย่างยั่งยืน

**สำหรับผู้ที่สนใจหลักสูตรต่างๆ ของโรงเรียนทักษะพิพัฒน์ โดยเอสซีจี เจดับเบิ้ลยูดี สามารถสอบถามรายละเอียดเพิ่มเติมได้ที่หมายเลขโทรศัพท์ 081-816-5624 ในวันจันทร์ – ศุกร์ เวลา 8.00 – 18.00 น. หรือ www.facebook.com/scg.skills**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*